Gabriela Mistral

Lucila de María del Perpetuo Socorro Godoy Alcayaga, suterotyolton gu Gabriela Mistral ( koblira ba 07/04/1889 koe Vicuña koe Tcilea, awalkera ba 10/01/1957 koe New York koe Tanarasokeem ) tir tcileafa suterotikya isu ayikyevik. Bak 1945 va Nobel Suterotafo Poradro seotar.

 Taneafa ezla 
Lucila de María koe Vicuña widavama valente Tcilea tite Andes rodega ba 07/04/1889 koblir. Tavesik gadikye va yasa jovler viele ina tir oxam bardafa. Yasa banvielu wavdon blir. Soe ina va bema konakedje ronobar. Tisa sanbalemdafa vanpir taves pomasik. Mali direfa tanda va taneafa ezla koe lizukafa fela ikayolton sanegar, don « Ensonaciones » is « Junto al Mar » is « Carta Intima ».

 Lecturas para mujeres 
Bak 1906 Lucila tisa sanperdafa vanpir tavesik. Va Romeo Uta kelotaf unenik skedegar voxen ban in arti barda kser. Bata piza va inaf sutekseem di turestapar, i va grabom tulon tcalan gan beviuca is awalk. Bak 1914 Sonetos de Muerte ezlak va Juegos Florales poradro koe Santiago war. Banviele va intaf ikayolt narar, kozokeveson va yolt ke intaf toloy abdualban ezlopik : Gabriele d'Annunzio is Frédéric Mistral.

Bak 1922 Mexikafa Elda ta Gaara va Gabriela yaner enide ina va bolk dem nevaxe is bema di korundar. Bak mil ilanacek, Desolación ezlak va walvedeyafa kiewatca trasir. Bak 1923, ezla ke Lecturas para Mujeres larma ( Belira ta ayikya ) va gadikyuca is gaara va rumeik divrozad. Va Ternura ( Krenuguca ) larma dem rumeikaf reiz kadimion sanegar, i va larma siskesa va alto ke ayikya.

 Nobel suterotafo poradro 
Gabriela Mistral vanpir tavesik va Espanava dene kotla ke Tcilea. Koe Tanarasokeem az Europa laxar aze va latinafa Amerika exuler. Wali 1925 is 1934 koe Franca is Italia blir ise va gruadafa dotegira ke Vedeyeemaf Seltom paker. Koe Madrid va Pablo Neruda ezlopik sekar. Bak 1929 Petronila Alcayaga gadya mulufter ; Gabriela bak 1938 va taneaf pak ke Tala neva puon di tarizar. Belundeem seotayan tuke ban sanegaks ta pomara va gadiskik ke espanafa wideytafa geja di zo kalfaver.

Bak 1943 sanperdafe nutikye kser numen bata warzafa piza va Lagar ironokaf sanegaks tcalar. Bak 1945 ina tir taneaf suterotik ke latinafa Amerika gablen gu Nobel Suterotafo Poradro. Ise bak 1951 gu Vedeyafo Suterotafo Poradro ke Tcilea. Gabriela icde gedrafa watsa dum vo is inyona indiafa is euskadiafa xanta is gadikyuca is ayikyafa ravalduga ik ware rena is awalk suter.

Turantayana gan jontika koyara, Gabriela Mistral va yona ironokafa tanda koe Tanarasokeem. Ba 10/01/1957 koe New York vetamulufter. Tcileafe bowere va barkafa vedeyafa sugawalkara kexir.

 Dere rupec 

|style="vertical-align: top;"|

|}

Mistral (Gabriela)
Mistral (Gabriela)
Mistral (Gabriela)
Mistral (Gabriela)
Mistral (Gabriela)
Mistral (Gabriela)